A Bizottság 147/91/EGK rendelete
(1991. január 22.)
a mezőgazdasági termékek intervenciós raktározása során bekövetkező mennyiségi veszteségekkel kapcsolatos tűréshatár meghatározásáról és rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az intervenciós raktározás formájában megvalósított intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó éves beszámolókban figyelembe veendő tényezők megállapításáról szóló, 1990. november 27-i 3492/90/EGK tanácsi rendeletre [1] és különösen annak 4. cikkére,
mivel az intervenciós raktározásban lévő mezőgazdasági termékek megóvása érdekében meg kell határozni a 3492/90/EGK rendelet 4. cikkében előírt tűréshatárt, valamint meg kell állapítani a tárolás pénzügyi következményeinek meghatározására alkalmazott számítási módszert;
mivel ez a tűréshatár az intervenció alatt álló mezőgazdasági termékek rendes tárolásából vagy feldolgozásából eredő szokásos mennyiségi veszteségre vonatkozik, a termékek megfelelő állagmegóvásával szemben támasztott követelmények betartása mellett;
mivel ezt a tűréshatárt minden egyes érintett termék esetében egyszerű módszert alkalmazva és az utóbbi évek során történő tárolás alatt bekövetkezett azonosíthatatlan mennyiségi veszteségeket figyelembe véve kell meghatározni; mivel a határértéket ezért a tárolt teljes mennyiség százalékarányában kell megszabni;
mivel bizonyos, a felvásárlás és a raktározás között feldolgozásra kerülő termékek esetében egyedi tűréshatárokat kell meghatározni a feldolgozás során bekövetkező veszteségekre;
mivel hosszú ideje nem került sor sertéshús raktározására, és ezt a határértéket csak később kell meghatározni, amikor a raktározási tevékenység ismét elkezdődik;
mivel meg kell határozni azt az időpontot, amikor az EMOGA Garanciarészlegének figyelembe kell vennie a tűréshatárok alkalmazásának pénzügyi hatásait;
mivel egyes mezőgazdasági termékek esetében alapvetően megváltozott a tárolás során szokásosan megengedett veszteség százalékarányának számítási módszere; mivel ezeket a százalékarányokat a tapasztalatok ismeretében felül kell vizsgálni;
mivel a tűréshatárokat rendeletileg írják elő az egyes ágazatokra vonatkozóan; mivel a jogrendszer egyszerűsítése érdekében egyetlen rendeletben kell azokat előírni;
mivel az e rendeletben előírt intézkedések összhangban vannak az EMOGA-bizottság véleményével,
ELFOGADTA EZT A RENDELETET:
1. cikk
(1) Az elfogadott szabályokkal összhangban végzett rendes tárolási tevékenységből eredő mennyiségi veszteségekre tűréshatár kerül meghatározásra minden egyes intervenciós raktározási intézkedéssel érintett mezőgazdasági termék esetében.
(2) A tűréshatár a szóban forgó pénzügyi év során raktározás alá kerülő és átvett mennyiségek, valamint az ugyanazon év elején raktározás alatt lévő mennyiségek csomagolás nélküli, tényleges súlyának százalékában kerül rögzítésre. A számítás az egyes termékekre vonatkozóan az intervenciós ügynökség által raktározott teljes mennyiségek alapulvételével történik.
A felvásárlás és a kitárolás idején fennálló tényleges súly kiszámítása úgy történik, hogy a felvásárlási feltételekben előírtak szerint a megállapított súlyból kivonják a normál göngyölegsúlyt, illetve annak hiányában az ügynökség által alkalmazott átlagos göngyölegsúlyt.
(3) A tűréshatár nem terjed ki a csomagok számában vagy a feljegyzett darabszámban bekövetkezett veszteségekre.
2. cikk
(1) A tárolás során a rendes megengedett veszteség százalékarányának rögzítése a következő:
-gabonafélék | 0,2 % |
-hántolatlan rizs, kukorica, cirok | 0,4 % |
-cukor | 0,1 % |
-olívaolaj | 0,6 % |
-repcemag | 0,2 % |
-napraforgómag | 0,8 % |
-alkohol | 0,6 % |
-leveles dohány | 0,0 % |
-bálázott vagy feldolgozott dohány | 1,0 % |
-sovány tejpor | 0,0 % |
-vaj | 0,0 % |
-sajt: | Grana Padano | 4,5 % |
Parmigiano Reggiano | 6,5 % |
-marhahús | 0,6 % |
-sertéshús | később meghatározandó. |
(2) A feldolgozás során megengedett veszteség százalékarányának rögzítése a következő:
-marhahús csontozása | 32 % |
-leveles dohány feldolgozása | 19 %. |
A pénzügyi évben feldolgozott teljes mennyiségekre ezek a százalékarányok alkalmazandók.
3. cikk
A tűréshatárt meghaladó veszteségeket az EMOGA Garanciarészlegének pénzügyi éve végén kell elkönyvelni.
4. cikk
A 2. cikkben meghatározott százalékarányokat az új számítási módszerek alkalmazását követően elvégzett ellenőrzések alapján, legalább háromévente felül kell vizsgálni.
5. cikk
A 742/70/EGK, a 743/70/EGK, a 771/71/EGK, a 899/70/EGK, a 2705/71/EGK, a 236/72/EGK, a 2577/72/EGK, a 638/74/EGK, a 230/79/EGK és a 394/89/EGK bizottsági rendelet [2] hatályát veszti.
6. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1990. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1991. január 22-én.